กสิกรรุกดิจิทัลขอโตเท่าตัว
กสิกรไทยผนึกพาร์ตเนอร์ยกระดับดิจิทัลแบงก์กิ้ง ตั้งเป้าเกิน 100% เพิ่มลูกค้าใหม่ 4 ล้าน
30 ก.ค. 2558

กสิกรไทยผนึกพาร์ตเนอร์ยกระดับดิจิทัลแบงก์กิ้ง ตั้งเป้าเกิน 100% เพิ่มลูกค้าใหม่ 4 ล้าน
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย กล่าวถึงกลยุทธ์ดิจิทัลแบงก์กิ้งในครึ่งปีหลังนี้ ว่า จะเน้นร่วมมือกับพันธมิตรทั้งองค์กรขนาดใหญ่ และนักพัฒนาซอฟต์แวร์หน้าใหม่ เข้ามาเสริมบริการใหม่ๆ โดยเฉพาะระบบชำระเงินผ่านโมบายแบงก์กิ้งที่เติบโตก้าวกระโดดต่อเนื่อง
ในปี 2558 กสิกรไทยตั้งเป้ามีฐานลูกค้าดิจิทัลแบงก์กิ้ง 9.5 ล้านราย เพิ่มขึ้น 4 ล้านรายจากปีที่แล้ว โดย 6 เดือนแรกมีลูกค้าประมาณ 7 ล้านราย เติบโต 76% คิดเป็นส่วนแบ่งการตลาด 38% จากจำนวนผู้ใช้ทั้งหมด 17 ล้านราย ส่วนมูลค่าธุรกรรมตั้งเป้า 4.83 ล้านล้านบาท เติบโต 92% และธุรกรรมการเงินผ่านระบบดิจิทัลของธนาคาร 1,230 ล้านธุรกรรม หรือเติบโต 117%
ทั้งนี้ ดิจิทัลแบงก์กิ้งที่มีอัตราเติบโตสูงก้าวกระโดด ส่วนหนึ่งมาจากธุรกิจการขายสินค้าผ่านอิเล็กทรอนิกส์ (อีคอมเมิร์ซ) ที่ขยายตัวต่อเนื่อง ทำให้ธนาคารต้องพัฒนาระบบดิจิทัลแบงก์กิ้งรองรับผู้ใช้บริการที่มากขึ้น โดยปัจจุบันมีธุรกรรมจากอีคอมเมิร์ซประมาณ 8 แสนล้านบาท เป็นการจัดซื้อรัฐต่อรัฐ 4 แสนล้านบาท และการซื้อขายของภาคเอกชน 4 แสนล้านบาท เติบโตเฉลี่ย 30% ในช่วง 5 ปี โดยกสิกรไทยมีส่วนแบ่งธุรกรรม 30%
ทั้งนี้ ธนาคารได้ร่วมกับบริษัทเอไอเอส เป็นพันธมิตรจัดงาน เอไอเอส เดอะ สตาร์ทอัพ 2015 เพื่อสนับสนุนการพัฒนาระบบชำระเงินและเทคโนโลยีด้านการเงิน (ฟินเทค) ซึ่งฟินเทคในไทยมีความท้าทาย คือ ขาดเงินทุน ขาดความรู้เกี่ยวกับอุตสาหกรรมการเงิน และขาดความรู้การต่อยอดในเชิงธุรกิจ 
“นักพัฒนาจะเชี่ยวชาญเทคโนโลยี มีซอฟต์แวร์ใหม่ แต่ไม่มีเงินทุนและไม่เข้าใจธุรกิจการเงิน เราจึงจะดึงกลุ่มฟินเทคเข้ามาเป็นพันธมิตรทางธุรกิจ โดยธนาคารได้เทคโนโลยีมาพัฒนาบริการ ขณะที่นักพัฒนามีลู่ทางทำธุรกิจได้จริง มีตลาดรองรับ ทำให้ธุรกิจไปตลอดรอดฝั่ง” นายปกรณ์ กล่าว
สำหรับมูลค่าการตลาดของฟินเทคในเอเชียปีที่แล้วอยู่ที่ 2,200 ล้านเหรียญสหรัฐ และมีแนวโน้มเติบโต 3 เท่า เป็น 6,700 ล้านเหรียญสหรัฐ ในปี 2563 เนื่องจากพฤติกรรมผู้บริโภคเปลี่ยนแปลงไป